**Савјетодавна препорука- Заказивање термина е-аукције прије доставе записника с отварања понуда**

**Питање понуђача:**

„Може ли термин за е-аукцију бити заказан прије него што су понуђачима достављени записници с отварања понуда?“

**Препорука Агенције:**

Сходно Закону о јавним набавкама (“Службени гласник БиХ”, бр. 39/14, 59/22 и 50/24), (у даљем тексту: Закон) и Правилником о условима и начину кориштења е-аукције (“Службени гласник БиХ”, број 80/23) редослијед активности након отварања понуда до одржавања е-аукције је сљедећи:

1. Састављање и достављање записника о отварању понуда (у складу са чланом 63. став (6) Закона), одмах или најкасније у року од 3 дана од дана отварања.

2. Почетна оцјена понуда (у складу са чланом 5. став (1) Правилника о условима и начину кориштења е-аукције), која укључује:

– провјеру рачунске исправности понуде,

– по потреби тражење објашњења неприродно ниске цијене,

– утврђивање који су понуђачи „прихватљиви“ у складу са чланом 65. Закона.

3. Уношење прихватљивих понуда у систем е-Набавке.

4. Заказивање е-аукције у систему е-Набавке (најмање 48 сати прије одржавања)

5. Одржавање е-аукције.

Агенција сматра да се записник прво достави понуђачима у поступку јавне набавке, чије понуде су и отворене на јавном отварању понуда, а тек потом заказује е-аукција. Ово се темељи на начелу транспарентности, начелу једнаког третмана и обавези благовременог информисања у поступку јавне набавке.

**Савјетодавна препорука у вези овјере изјава из чланова 45. и 52. ЗЈН – обавеза печатирања**

**Питање понуђача:**

**„Да ли изјаве о испуњавању услова из чланова 45. става (1) тачака а) до д), те писана изјава из члана 52. став (2) ЗЈН морају бити овјерене и печатом понуђача?“**

**Препорука Агенције:**

Члан 45. став (4) Закона прописује:

„Кандидат/понуђач у сврху доказа о испуњавању услова из става (1) овога члана дужан је доставити изјаву овјерену код надлежног органа, у облику и на начин који подзаконским актом прописује Агенција.“

Такође, члан 52. став (10) Закона прописује:

„Сваки кандидат/понуђач дужан је уз понуду доставити и посебну писану изјаву овјерену код надлежног органа да није нудио мито нити учествовао у било каквим радњама чији је циљ корупција у предметној јавној набавци.“

Према томе, изјаве из чланова 45. и 52. Закона морају бити овјерене код надлежног органа (општина, суд, нотар) и исте није потребно овјеравати печатом понуђача.